Publication: Magyar Közlöny
Issue: MK-1998-52 (Year: 1998, Number: 52)
Era: 1990-2004
Section: nem fedi le az Alkotmánybíróság 52/1997. (X. 14.) AB határozatában alkotmányos követelményként meghatározott
Paragraph Index: 511

nem fedi le az Alkotmánybíróság 52/1997. (X. 14.) AB határozatában alkotmányos követelményként meghatározott jogorvoslathoz való jogot. Az Országgyűlés e követelménynek csak formailag tett eleget, s nem gondoskodott a választópolgárok e fontos politikai alapjogának egyértelmű eljárási biztosítékokkal való körülövezéséről. Nem világos pl. az, hogy közzéteendő döntésről van-e szó, van-e határidő a kifogás benyújtására, s az pontosan mikortól számítandó. A hatályos szabályozás olyan actio popularis-t intézményesített, amely mindenféle időbeli korlátozás nélkül, mindenkinek a rendelkezésére áll. A választópolgárok számára azonban nemcsak a szűkre szabott, de a parttalan jogorvoslati jog is sérelmes lehet. Ahogy — kifogások esetében — a háromnapos benyújtási határidők útját állhatják a kellőképpen megalapozott jogorvoslati kérelmek összeállításának, másik oldalról viszont a parttalanul szabadjára engedett jogorvoslás lehetősége is előidézheti a jogbiztonság sérelmét. (Hogyan értelmezhető pl. a jelen actio popularis esetében a „döntés meghozatala”, mint időpont?) A törvényi szabályozás hiányosságai tükröződnek az OVB népszavazási kérdést hitelesítő határozatán is. (Pl. az indokolásban a csírái sem jelennek meg azoknak a motívumoknak és szempontoknak, amelyek a döntéshez vezettek, a közzétételről sincs semmiféle intézkedés.) Mindezek pedig a — kifogásban megnyilvánuló — jogorvoslathoz való jogot lényeges módon korlátozzák, ha éppen lehetetlenné nem teszik. Ezt a „következményt” pedig nem a jogorvoslathoz való jog elkésettségének megállapításával, hanem a jogorvoslati jogot érintő mulasztásos alkotmánysértés megállapításával kellett volna orvosolni. Ez felelt volna meg az Alkotmánybíróság eddigi következetes gyakorlatának.

Source: https://magyarkozlony.hu/hivatalos-lapok/e6cf5b7d22bd27a808235ceb62cb364d9f948506/dokumentumok/01212c31a173141ef600731a6dea5f30370858bc/letoltes